.td_uid_2_616044d27b59d_rand.td-a-rec-img{text-align:left}.td_uid_2_616044d27b59d_rand.td-a-rec-img img{margin:0 auto 0 0} Il-Ministru għat-Trasport Ian Borg qal li l-Gvern mhux marbut mal-pjan li tressaq mill-kumpanija Arup Group, dwar il-proposta għal sistema ta' metro f'Malta. Il-Ħamis ġie żvelat id-disinn ta' torri ta' 22 sular ippjanat mill-grupp Arup, biex isir fil-park and ride tal-Luxol grounds f'Pembroke biex iservi bħala stazzjon għall-proġett tal-metro. Minn naħa tiegħu il-Kunsill Lokali ta' Pembroke qal li l-pjan ta' torri lanqas biss għandu jkun ħsieb aħseb u ara kemm ikun hemm possibiltà li jsir. F'kummenti li ta' lill-ġurnalista l-Ministru Ian Borg qal li dak hu pjan li l-gvern ma kienx involut fih u għalhekk mhux se jagħti l-opinjoni tiegħu għaliex hu dak li qed jipproponi l-Arup Group u li wara kollox huma l-esperti. "Il-proposti inklużi fir-rapport tal-Arup inħarġu mill-Arup Group," qal il-Ministru Borg. Hu kompla jgħid li ma jixtieqx jgħid x'jaħseb għaliex din trid tkun diskussa fuq livell nazzjonali u mhux dwar x'taħseb il-kumpanija jew x'jaħseb hu u li fl-aħħar mill-aħħar in-noes se jiddeċiedu jekk ikunx hemm it-torrijiet jew le jew inkella x'daqs se jkunu. "Nieħdu d-deċiżjonijiet meta jkun il-mument opportun," kompla jgħid il-Ministru Ian Borg. Il-proposta studjata dwar sistema ta' metro għall-pajjiż ġiet ippreżentata mill-kumpanija Arup Group li hi bbażata f'Londra, s-Sibt li għadda. Il-proposta tal-metro tinkludi total ta' 35km ta' tliet linji u 25 waqfa madwar iż-żoni prinċipali f'Malta. Is-sistema qed tkun proposta għal taħt l-art fil-waqt li jkun hemm eċċezzjonijiet għal rotot fejn ikun hemm bżonn li ssir fuq l-art. Waqt il-preżentazzjoni intqal li mill-evalwazzjoni li għamlu ħareġ li light metro taħt l-art hi l-aktar vijabbli iżda tiswa' aktar flus u tieħu aktar żmien biex titlesta imma tħalli l-inqas impatt waqt li jkunu għaddejin ix-xogħolijiet. Donald McDade mill-Grupp Arup spjega li l-ewwel fażi tal-proġett hu stmat li tiswa 3.9 biljun ewro u l-proġett kollu se jiġi jiswa 6.25 biljun ewro. Waqt il-preżentazzjoni tal-prposta il-Prim Ministru Robert Abela qal li dan hu proġett li jiswa' l-biljuni u li jista' jsir fuq perjodu ta' erba' leġiżlaturi. Il-proposta studjata dwar metro tiswa €6.25 biljun .td_uid_3_616044d27ba80_rand.td-a-rec-img{text-align:left}.td_uid_3_616044d27ba80_rand.td-a-rec-img img{margin:0 auto 0 0}